Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta seitsemännentoista kerran"

(97/C 133/13)

Neuvosto päätti 7. helmikuuta 1997 perustamissopimuksen 100 a artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut ympäristönsuojelu-, kansanterveys-, ja kuluttajajaosto perusti valmisteluryhmän ja nimesi Bo Greenin esittelijäksi.

Talous- ja sosiaalikomitea nimitti 343. täysistunnossaan 27. helmikuuta 1997 Bo Greenin yleisesittelijäksi ja hyväksyi yksimielisesti seuraavan lausunnon.

1. Taustaa

1.1. Mukauttamista tekniikan kehitykseen käsittelevän komitean työryhmä, jonka tehtävänä on vaarallisten aineiden ja valmisteiden luokittelu ja merkitseminen, on käynyt läpi kaikki käytettävissä olevat tiedot, jotka koskevat monimutkaisia maaöljy- ja kivihiilitervajohdannaisia ja arvioinut niiden syöpää aiheuttavat ominaisuudet. Tämän arviointityön tulokset julkaistiin vaarallisia aineita koskevassa direktiivissä 94/69/ETY (), joka oli 21. mukautus tekniikan kehitykseen (ATP; Adaptation to Technical Progress). 21. ATP:ssa lisättiin suuri joukko joko ryhmään 1 tai 2 kuuluvia, syöpää tai perimän muutoksia aiheuttavia tai lisääntymiselle vaaralliseksi luokiteltavia c/m/r-aineita vaarallisia aineita koskevan direktiivin 67/548/ETY () liitteeseen 1.

1.2. Arviointityötä helpottaakseen maaöljy- ja kivitervateollisuudenharjoittajat jakoivat aineet jotka on merkitty Euroopassa kaupallisessa käytössä olevien kemiallisten aineiden luetteloon (Einecs; the European Inventory of Existing Commercial Chemical Substances) samankaltaisten aineiden ryhmiin, joiden mukaan arviointi niiden karsinogeenisuudesta sitten suoritettiin (). Lisäksi tunnetusti syöpää aiheuttavien merkkiaineiden pitoisuuksia () käytettiin karsinogeenisuuden arviointikeinona. Näin meneteltäessä 21. ATP:ssa kuvattuun luokitukseen liitettiin erityinen huomautus.

1.3. Vaikka useita aineita on luokiteltu, luokittelu koskee vain joitakin tuoteryhmiä, ja näistä vieläkin harvemmat ovat kaupan suurelle yleisölle. Useimmat näistä aineista on joko tarkoitettu teollisuuden tarpeisiin, tai niitä käytetään puolivalmisteina muissa tuotantomenetelmissä. Tämä koskee sekä maaöljy- että kivihiilitervatuotteita.

1.4. Direktiivissä 94/60/EY (), joka on tiettyjen vaarallisten aineiden ja valmisteiden markkinoille saattamista ja käytön rajoittamista koskevan direktiivin 76/769/ETY () neljästoista muutos, säädetään, että c/m/r-luokiteltujen aineiden myynti suurelle yleisölle tulee kieltää. Tästä ovat kuitenkin tärkeänä poikkeuksena maaöljypohjaiset polttoaineet, kuten gasoliini ja nestekaasu.

2. Ehdotus

2.1. Ehdotetussa 17. muutoksessa pelkästään liitetään direktiivin 67/548/ETY 21. mukautuksessa syöpää aiheuttaviksi luokitellut aineet direktiivin 76/769/ETY liitteeseen. Täten niiden myynti suurelle yleisölle kielletään.

2.2. Ehdotetussa muutoksessa päivitetään samalla direktiivin 76/769/ETY liite mainitsemalla nyt myös muita sellaisia aineita jotka on luokiteltu joko syöpää tai perimän muutoksia aiheuttaviksi tai lisääntymiselle vaarallisiksi neljännentoista muutoksen julkaisemisen jälkeen.

2.3. Niitä teollisuudenaloja, jotka tuottavat ehdotetussa seitsemännessätoista muutoksessa mainittuja aineita, on kuultu, ja ne ovat vahvistaneet, etteivät ne vastusta ko. aineiden mainitsemista. Näin siksi ettei nyt puheena olevia syöpää aiheuttavia aineita ole myynnissä suurelle yleisölle polttoaineita lukuunottamatta.

2.4. Jotta voitaisiin suojella työntekijöiden terveyttä työpaikalla, kohdistuvat syöpää aiheuttavia aineita koskevan direktiivin (90/394/ETY) () vaatimukset myös teollisessa tuotannossa käytettyjä syöpää aiheuttaviksi luokiteltuja aineita.

3. Yleistä

3.1. Talous- ja sosiaalikomitea hyväksyy komission ehdotuksen muuttaa direktiiviä 76/769/ETY seitsemännentoista kerran.

3.2. Komitea panee erityisellä tyytyväisyydellä merkille komission ehdottamat toimenpiteet Euroopan unionin tasolla kuluttajien suojelemiseksi c/m/r-aineilta. Nämä toimenpiteet täydentävät niitä toimia jotka ovat jo voimassa työntekijöiden suojelemiseksi karsinogeeneilta eli niitä jotka yllämainittu syöpää aiheuttavia aineita koskeva direktiivi tarjoaa käyttöön. Komitea pitää tämän direktiivin kattavaa täytäntöönpanoa olennaisen tärkeänä.

3.3. Vaikka ehdotettu muutos direktiiviin 76/769/ETY on omiaan estämään c/m/r-aineiden markkinoille saattamista suurelle yleisölle, komitea pitää parempana, jos ko. aineiden myynnin rajoittaminen seuraisi automaattisesti niiden luokittamista direktiivin 67/548/ETY edellyttämällä tavalla.

3.4. Komitea huomauttaa, että komiteamenettelyn käyttäminen nopeuttaisi tässä tapauksessa c/m/r-aineiden myynti- ja käyttörajoitusten täytäntöönpanoa, vaikka talous- ja yhteiskuntaelämän eri tahoja ja edunvalvojia tuleekin kuulla ennen täytäntöönpanoa.

4. Erityistä

4.1. Komitea huomauttaa, että direktiivin 76/769/ETY neljännessätoista muutoksessa on poikkeus maaöljypohjaisten polttoaineiden osalta, siten että vaikka ne sisältäisivät c/m/r-aineita, niiden myynti suurelle yleisölle on sallittu, jos ne palavat käytettäessä. Tästä huolimatta komitea kehottaa vakavasti, että ryhdyttäisiin toimenpiteisiin huoltoasemien bentseenipäästöjen vähentämiseksi.

4.2. Komitea pani merkille että eräitä c/m/r-aineita koskeva huomautus N on tulkinnanvarainen. Komitean mielestä ko. huomautuksen kieliasua tulee selkeyttää.

Bryssel, 27. helmikuuta 1997.

Talous- ja sosiaalikomitean puheenjohtaja

Tom JENKINS

() EYVL N:o L 381, 31.12.1994

() EYVL N:o L 196, 16.8.1967

() Esimerkki: luettelo maaöljyryhmän aineista:

raakaöljy

bensiinihöyryt

gasoliinit (7 ryhmää)

kaasuöljyt (3 ryhmää)

raskaat polttoöljyt

voiteluaineet

voitelevat raakaöljyt (3 ryhmää)

aromaattiset uutteet (4 ryhmää)

vahat ja vaseliini (3 ryhmää)

parafiinistä hikoilevat öljyt

maaöljyn tislauskaasut.

() Edellytykset aineiden luokittelemiseksi syöpää aiheuttaviksi aineiksi merkkiaineen perusteella on esitetty direktiivin 67/548/ETY liitteen 1 huomautuksissa J-P. Ks. myös käsillä olevan ehdotuksen liite.

() EYVL N:o L 365, 31.12.1994

() EYVL N:o L 262, 27.9.1976

() EYVL N:o L 196, 26.7.1990